**Šiciem pirmā uzvara karjerā Viessmann Pasaules kausa posmā Siguldā**

Sestdien, 25.janvārī, Siguldas Bobsleja un kamaniņu sporta trasē VIESSMANN Pasaules kausa 6. posma sacensībās vīriešu divvietīgajām ekipāžām triumfēja Latvijas komanda Andris Šics/Juris Šics, kuri apsteidza trīs Vācijas ekipāžas Tobias Vendls/Tobias Arlts, Toni Eggerts/Saša Benekens un Robins Johannes Geuke/Dāvids Gamms. Šī ir brāļu Šicu pirmā Viessmann Pasaules kausa uzvara, startējot vienā ekipāžā kopš 2004. gada.

“***Veicām divus ļoti labus braucienus, varētu teikt tuvu ideālam, kas sacensībās notiek ļoti reti. Tas arī bija iemesls, kāpēc varējām kāpt uz goda pjedestāla augstākā pakāpiena***,” vēsturisko panākumu komentēja Andris Šics. “***Šī mums ir pirmā Pasaules kausa uzvara, ja neskaita sprinta kausu, un ir īpaši patīkami, ka tas notika māju trasē. Mums šī sezona iet diezgan raibi, tāpēc šis ir tāds labs atspēriens gaidāmajiem startiem Pasaules čempionātā***,” papildināja Juris Šics.

5. vietu izcīnīja Oskars Gudramovičs/Pēteris Kalniņš, kuri pēc pirmā brauciena ierindojās 4. vietā, taču otrajā braucienā pieļāva kļūdas un finišā uzrādīja septīto ātrāko laiku. Kristens Putins/Imants Marcinkevičs pēc pirmā brauciena noslēdza labāko sešinieku, taču otrajā braucienā 10. labākais laiks, kas summā deva 7. vietu.

Sestais Viessmann Pasaules kausa posms svētdien Siguldā turpināsies ar vīru sacensībām, kā arī trešo BMW Sprinta Pasaules kausa posmu. Sprintam kvalificējas 15 labākie pēc pamatsacensību rezultātiem, kur uz starta redzēsim visas Latvijas divvietīgās ekipāžas.

Rezultāti – vīriešu divnieku ekipāžas VIESSMANN Pasaules kausa 6.posms

1. A.Šics/J.Šics (Latvija) 1:23,804

2. T.Vendls/T.Arlts (Vācija) +0,030s

3. T.Eggerts/S.Benekens (Vācija) +0,241s

4. R.J.Geuke/D.Gamms (Vācija) +0,436s

5. O.Gudramovičs/P.Kalniņš (Latvija) +0,463s

…7. K.Putins/i.Marcinkēvičs (Latvija)+0,615s.